অভিজ্ঞতার ব্যাপারটিও এখানে খুবই গুরুত্বপূর্ণ। মস্তিষ্ক কোন পরিবর্তনহীন অচলায়তন নয় যেখানে আগে থেকে সব কিছু ঠিক করা থাকে। বরং মস্তিষ্ক অত্যন্ত গতিশীল, অভিজ্ঞতার যোগান অনুসারে স্নায়ুসংযোগগুলো নিজেকে বদলিয়ে নেয়। V1-এর মতো এই অভিজ্ঞতা-নির্ভর স্নায়ুসংযোগ-পরিমার্জন ঘটতে দেখা যায় সমগ্র সেরেব্রাল কর্টেক্স জুড়েই। শিশুর প্রাথমিক দৃশ্য কর্টেক্স যখন কোন বস্তুর প্রান্ত ও নানা রকম রেখা চিনতে আরম্ভ করছে, গৌণ দৃশ্য কর্টেক্স (Secondary Visual Cortex বা V2) একই সাথে সাথে তার রঙ বিশ্লেষণের ক্ষমতা বাড়াচ্ছে। এই V2 অঞ্চল কিন্তু রঙের নিত্যতা নামের প্রপঞ্চের জন্য দায়ী। দিনের ফকফকা আলো হোক, বিকেলের কনে দেখা ক্ষণ হোক, নিয়নের কোমল রঙিন আলো হোক – নানান রোশনাইয়ের মাঝে একটা লাল গোলাপকে সবসময়ই কিন্তু আমরা লালই মনে হয়। শুনতে পানিভাত মনে হলেও বিষয়টা আসলে তত সরল নয়। রঙিন চশমার মধ্য দিয়ে দেখলে যেমন সবকিছুর রঙ বদলে যায়, তেমনি ভিন্ন ভিন্ন আলোর রোশনাইয়ে কোন বস্তুর রঙ বদলে যাওয়ার কথা। কিন্তু আমাদের দৃশ্য-প্রতীতির রঙের নিত্যতা নামক প্রপঞ্চ আছে বলেই ভিন্ন ভিন্ন আলোতে আমরা সবকিছুর রঙ মোটামুটি একই দেখি। কি হয় আসলে এই প্রপঞ্চে? ধারণা করা হয়, V2 কোন বস্তু এবং বস্তুটি পরিবেষ্টন করে থাকা আলো তুলনা করতে পারে। সেই তুলনা অনুযায়ী প্রয়োজনীয় যোগবিয়োগ করে V2 হিসাব করে নেয় বস্তুটি কোন রঙে উদ্ভাসিত। অবশ্য এই ‘হিসেব’ করাটা অনেকাংশে নির্ভর করে দর্শক কোন রঙে বস্তুটিকে দেখবার আশা করেন। রঙের বিষয়টা তাই সম্পূর্ণ বস্তুগত নয়, ব্যক্তির ঝোঁকের উপরও নির্ভরশীল।